ASW โรดโชว์ออนไลน์คึกคัก! ระดมทุน 206 ล้านหุ้น เข้าเทรด SET
ASW โรดโชว์ออนไลน์คึกคัก! กระแสตอบรับล้น ชูฐานะการเงินแกร่ง-สินค้าตอบโจทย์ จ่อเข้าจดทะเบียน SET
ASW โรดโชว์ออนไลน์คึกคัก! กระแสตอบรับล้น ชูฐานะการเงินแกร่ง-สินค้าตอบโจทย์ จ่อเข้าจดทะเบียน SET
2 เม.ย. 2564

นางศิริพร เหล่ารัตนกุล ผู้ช่วยกรรมการผู้อำนวยการ บริษัท ที่ปรึกษา เอเซีย พลัส จำกัด ในฐานะที่ปรึกษาทางการเงิน บริษัท แอสเซทไวส์ จำกัด (มหาชน) หรือ ASW ผู้พัฒนาอสังหาริมทรัพย์ เปิดเผยแผนการระดมทุน และแผนธุรกิจของ ASW ในงานโรดโชว์บนแพลตฟอร์มออนไลน์ ในวันนี้ (2 เมษายน 2564) โดยมีเป้าหมายเพื่อให้เข้าใจถึงรายละเอียดของการดำเนินธุรกิจและแผนงานในอนาคต รวมทั้งได้เห็นถึงศักยภาพในการเติบโตของ ASW โดยการระดมทุนในครั้งนี้ส่วนหนึ่งจะนำไปใช้เพื่อขยายธุรกิจ ซึ่ง ASW มีความพร้อมที่จะระดมทุนและเข้าจดทะเบียนในตลาดหลักทรัพย์แห่งประเทศไทย เร็วๆนี้
ทั้งนี้ ASW มีแผนการระดมทุนโดยจะเสนอขายหุ้นให้กับประชาชนทั่วไป (IPO) จำนวน 206 ล้านหุ้น มูลค่าที่ตราไว้ (พาร์) หุ้นละ 1.00 บาท  คิดเป็น 27.07% ของจำนวนหุ้นสามัญที่ออกและชำระแล้วทั้งหมดภายหลัง IPO
โดย ปัจจุบัน ASW มีโครงการในมือทั้งหมด 33 โครงการ มูลค่า 30,420 ล้านบาท แบ่งเป็น โครงการที่สร้างแล้วเสร็จ 25 โครงการมูลค่า 19,043 ล้านบาท , โครงการอยู่ระหว่างการก่อสร้างและเปิดขาย 8 โครงการ มูลค่า 11,377 ล้านบาท และโครงการในอนาคตอีก 11 โครงการ มูลค่ารวม 21,202 ล้านบาท ซึ่งจะพัฒนาและขายใน 4-5 ปีข้างหน้า และมี Backlog กว่า 7,800 ล้านบาท มีโครงการที่จะแล้วเสร็จต่อเนื่องไปอีก 5 ปี มูลค่ามากกว่า 3 หมื่นล้านบาท
“การโรดโชว์ในครั้งนี้ได้รับการตอบรับเป็นอย่างดีจากนักลงทุนทั่วไป โดยดูจากจำนวนผู้เข้าร่วมชมไลฟ์สดอย่างคึกคัก และมีการส่งคำถามเข้ามาเป็นจำนวนมาก ซึ่งน่าจะเป็นเพราะโครงการของ ASW เป็นที่รู้จัก และตอบโจทย์ได้ทุกกลุ่มความต้องการ  ประกอบกับผลประกอบการปีที่่ผ่านมา มีการเติบโตอย่างโดดเด่น แม้กระทั่งท่ามกลางสถานการณ์การแพร่ระบาดโควิด-19 ที่ผ่านมา และสภาวะตลาดที่ผันผวน สามารถสร้างยอดขายได้อย่างต่อเนื่อง รวมทั้งได้รับการสนับสนุนจากสถาบันการเงิน นอกจากนี้ผู้บริหาร ASW  ได้แสดงวิสัยทัศน์ให้เห็นถึงศักยภาพโดยรวมของธุรกิจที่มีความแข็งแกร่ง มีประสบการณ์ในธุรกิจมาอย่างยาวนาน และมีวิสัยทัศน์ในการออกแบบผลิตภัณฑ์ที่เข้าใจความต้องการของลูกค้า มีแบรนด์ที่มีลักษณะโดดเด่นเฉพาะตัว เพื่อเจาะกลุ่มลูกค้าตรงตามความต้องการ ขณะที่มีฐานะการเงินมั่นคง และในอนาคตยังมีโอกาสที่จะเติบโตได้” นางศิริพร กล่าว
ด้าน นายกรมเชษฐ์ วิพันธ์พงษ์ ประธานเจ้าหน้าที่บริหาร ASW เปิดเผยว่า วัตถุประสงค์การเข้าระดมทุนในครั้งนี้ เพื่อนำไปใช้ในการพัฒนาโครงการ เพื่อชำระคืนเงินกู้ยืมจากสถาบันการเงิน และใช้เป็นเงินทุนหมุนเวียน
“การระดมทุนในตลาดหลักทรัพย์ฯ จะช่วยให้บริษัทฯ เป็นที่ยอมรับในระดับสากลมากขึ้น มีฐานะการเงินที่แข็งแกร่ง ซึ่งจะทำให้มีความสามารถในการแข่งขัน และด้วยประสบการณ์ของทีมงานที่มีความเชี่ยวชาญ ความรู้ความเข้าใจในด้านธุรกิจอสังหาฯ  จึงมั่นใจว่า มีโอกาสเติบโตได้อีกมากในอนาคต และสามารถสร้างความเชื่อมั่นให้กับพันธมิตรและคู่ค้า รวมถึงสร้างผลตอบแทนที่ดีให้กับผู้ถือหุ้น โดยยังคงให้ความสำคัญด้านกลยุทธ์ในการสร้างสรรค์ผลิตภัณฑ์ให้เป็นตัวเลือกที่ดีที่สุดของลูกค้า ตอบโจทย์ความต้องการของลูกค้าที่หลากหลายอย่างครบทุกด้าน” นายกรมเชษฐ์ กล่าว
ด้าน นายปัญญา นันทกิจตระกูร ประธานเจ้าหน้าที่สายงานบัญชีและการเงิน ASW เปิดเผยถึงผลการดำเนินงานในปี 2563 ที่ผ่านมาว่า บริษัทสามารถรับรู้รายได้ถึง 4,205 ล้านบาท เติบโตจากปี 2562 ถึง 60% ในขณะที่มีอัตรากำไรขั้นต้นเท่ากับ 44.2% จากการบริหารต้นทุนอย่างมีประสิทธิภาพ ส่งผลให้บริษัทมีกำไรสุทธิในปี 2563 เท่ากับ 871 ล้านบาทหรือคิดเป็นอัตรากำไรสุทธิที่ 20.6% ซึ่งอยู่ในระดับที่น่าพอใจ ทั้งนี้ ในส่วนแผนการดำเนินงานในปี 2564 บริษัทคาดว่ารายได้จะเติบโตอย่างต่อเนื่องจากปีที่ผ่านมา
